Diari Oficial de la Generalitat Valenciana


Sumari del DOGV 3812, del 10-08-2000 (2000/6519)

ORDRE de 12 de juliol de 2000, de la Conselleria d'Economia, Hisenda i Ocupació, per la qual s'estableixen ajudes prèvies a la jubilació ordinària de treballadors i treballadores residents a la Comunitat Valenciana per a l'exercici 2000.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3812

Data del DOGV
:   10-08-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/6519


Data del document
:   12-07-2000

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * jubilació anticipada
    * suport econòmic
    * seguretat social
    * ajuda pública

ORDRE de 12 de juliol de 2000, de la Conselleria d'Economia, Hisenda i Ocupació, per la qual s'estableixen ajudes prèvies a la jubilació ordinària de treballadors i treballadores residents a la Comunitat Valenciana per a l'exercici 2000. [2000/6519]
  
El traspàs a la Generalitat Valenciana de competències en matèria d'ajudes equivalents a la jubilació anticipada, realitzat mitjançant el Reial Decret 268/1985, de 23 de gener, denominades actualment «ajudes prèvies a la jubilació ordinària», s'ha anat concretant fins a la data anualment en una disposició que regulava les citades ajudes, de conformitat amb el règim establit per l'Ordre del Ministeri de Treball i Seguretat Social, de 5 d'octubre de 1994 (BOE de 22 d'octubre de 1994), i la normativa pròpia de la Generalitat Valenciana en matèria pressupostària. Els destinataris són els treballadors i les treballadores que resideixen a la Comunitat Valenciana i que pertanyen a empreses en crisis no subjectes a plans de reconversió industrial, que cessen en aquelles amb l'acord previ adoptat amb les seues empreses. Les citades ajudes tenen com a objectiu evitar les conseqüències traumàtiques davant de la pèrdua de rendes salarials i de cotitzacions socials fins al moment en què els citats treballadors puguen accedir a la jubilació ordinària.
  
D'altra banda, fins ara s'incloïa entre els potencials beneficiaris els treballadors i les treballadores majors de 52 anys que van cessar en les seues empreses en virtut d'un expedient de comiat col·lectiu (expedient de regulació d'ocupació), i que tinguen subscrit el Conveni Especial de Cotització a la Seguretat Social regulat en l'Ordre del Ministeri de Treball i Seguretat Social, del dia 18 de juliol de 1991. L'ajuda consisteix en la subvenció parcial o total del cost anuals dels citats convenis especials.
  
Aquest règim d'ajudes, a partir de l'any 2000, s'inclourà necessàriament en el règim global d'ajudes a plans privats de prejubilació. Aquests, si és el cas, podran preveure entre les seues modalitats de prestació, la relativa a les millores de cotització mitjançant un conveni especial, i per tant, repercutint el cost en el cost global dels citats plans.
  
No obstant això, els treballadors i les treballadores que fins a l'exercici 1999 reunien els requisits per a obtenir les citades ajudes, amb la finalitat de no ser perjudicats per la nova configuració d'aquestes, podran continuar acollint-se a l'anterior règim mentre estiguen desocupats i tinguen subscrits convenis especials de cotització amb la Tresoreria de Seguretat social.
  
De la mateixa manera, s'inclou en aquest exercici pressupostari, igual que en l'anterior, un règim d'ajudes que tindria com a destinataris els treballadors i les treballadores citats que necessiten fer ús de préstecs o pòlisses de crèdits bancàries per al pagament de les cotitzacions mensuals i el concepte de les quals seria el de subvenció d'interessos que meriten per aquest motiu.
  
Amb les particularitats indicades en els paràgrafs anteriors, continuarà el règim d'ajudes destinades als treballadors i les treballadores majors de 52 anys afectats per expedients de regulació d'ocupació i en els quals es preveja la integració voluntària en plans de prejubilació subscrits amb entitats privades de previsió en les diverses modalitats, incloent-hi els que prevegen complements de retribucions a les que puguen rebre durant el seu període de desocupació, i les relatives a la millora de les seues cotitzacions a la Seguretat Social, o bé plans específics de pensions el rescat dels quals es produïsca en el moment en què es complisquen les condicions d'edat fixades en aquells.
  
Per raons de sistemàtica, les ajudes que es regulen en aquesta ordre es desenvolupen en quatre títols. El primer, dedicat a les ajudes prèvies a la jubilació ordinària pròpiament dita, el finançament de les quals es realitza amb fons finalistes procedents del Ministeri de Treball i Afers Socials; el segon, amb referència explícita que es tracta d'un règim a extingir en el qual s'inclou les ajudes a la subscripció de convenis especials de cotització a la Seguretat Social, amb dos capítols; subvencions a la cotització, i subvencions d'interessos de préstec i pòlisses de crèdit; el tercer, dedicat a les ajudes als plans privats de prejubilació o complement de prestacions; i el quart, que recull les disposicions comunes a tots tres.
  
Per tot això, i en ús de les facultats atribuïdes per l'article 35 de la Llei 5/1983, de 30 de desembre, i l'article 47 del text refós de la Llei d'Hisenda Pública de la Generalitat Valenciana,
  
ORDENE
  
TÍTOL I
  
Ajudes prèvies a la jubilació ordinària
  
Article 1. Objecte i àmbit
  
1. Les subvencions regulades en aquest títol tenen com a objectiu facilitar una cobertura econòmica als treballadors i les treballadores afectats pels processos d'extinció de relacions de treball, per causes econòmiques, tècniques, organitzatives o de producció, sempre que complisquen els requisits i les condicions exigits per aquesta ordre, fins que s'arribe a la situació de jubilació en la modalitat contributiva en el sistema de la Seguretat Social.
  
2. Les empreses en processos de reestructuració podran sol·licitar per als treballadors i les treballadores que hi cessen per les causes previstes en els articles 51 i 52.c) de l'Estatut dels treballadors, amb la conformitat prèvia expressa i individual de cadascun, les ajudes que en aquesta ordre s'estableixen, sempre que aquells, quan arriben a l'edat ordinària per a l'accés a la pensió de jubilació en la modalitat contributiva en el règim de la Seguretat Social d'enquadrament, pogueren tenir cobert el període de cotització exigit per a causar dret a la citada pensió de jubilació en el citat règim, estiguen en alta o en situació assimilada i tinguen una edat de 60 anys, real o teòrica per aplicació de coeficients reductors d'edat, com a mínim, quan accedisquen al sistema d'ajudes.
  
3. La quantia inicial de l'ajuda serà el 75% del resultat de dividir entre set la suma de les bases de cotització d'accidents de treball i malalties professionals, excloses les hores extraordinàries corresponents als sis mesos anteriors a la data d'efectivitat de l'ajuda, sense que en cap cas puguen superar la pensió màxima establida en el Règim General de la Seguretat Social per a l'any en què es produïsca la citat efectivitat.
  
4. L'ajuda sols podrà rebre's, amb participació de les administracions públiques, fins un màxim de cinc anys. Durant el primer any de percepció, la quantia de l'ajuda serà la que resulte d'aplicar el que disposa el número anterior. Per al segon i els següents anys, s'incrementarà acumulativament, d'acord amb les previsions d'increment de l'Índex de Preus al Consum de l'any en què tinga efectivitat.
  
5. Les empreses podran acordar amb el seu personal treballador complements addicionals sobre la quantitat indicada en el número anterior, sempre que l'excés que en resulta siga pagat íntegrament per aquelles. A petició de les empreses, aquestes complements podran ser capitalitzats conjuntament amb les ajudes, i en aquest cas seran pagats per l'entitat gestora corresponent.
  
Article 2. Situació dels treballadors i les treballadores i cotització a la Seguretat Social
  
1. Durant el període de percepció de l'ajuda, els treballadors i les treballadores beneficiaris seran considerats en situació assimilada a l'alta en el corresponent règim de la Seguretat Social, a l'efecte de continuar cotitzant-se per ells pel tipus corresponent a contingències comunes establides per a l'any d'efectivitat de l'ajuda. La base inicial de cotització del període es determinarà considerant la mitjana de les últimes sis bases cotitzades per contingències comunes anteriors a la data en què haja de començar a rebre l'ajuda.
  
2. Quan les ajudes siguen per treballadors i treballadores enquadrats en un règim especial de la Seguretat Social en el qual cotitzen per a la contingència de jubilació per una base diferent a la de contingències comunes, la base inicial de cotització per al període de percepció de l'ajuda serà la mitjana de les bases corresponents a la citada contingència durant els últims sis mesos cotitzats anteriors a l'efectivitat de l'ajuda.
  
3. La base de cotització obtinguda segons els números anteriors s'actualitzarà acumulativament a partir del segon any de percepció, en el percentatge d'increment que es fixe per a l'actualització de l'ajuda, encara que en cap cas podrà ser superior a la base màxima vigent en cada moment per al grup de la categoria professional en qüestió.
  
4. Quan els treballadors i les treballadores accedisquen al sistema d'ajudes després d'un període de desocupació, la base de cotització inicial s'actualitzarà tot tenint en compte l'evolució que hagen experimentat les bases màximes de cotització del Règim General de la Seguretat Social durant aquell període.
  
Article 3. Finançament
  
El finançament de les ajudes prèvies a la jubilació ordinària i de les cotitzacions a la Seguretat social que hagen de realitzar-se durant la percepció d'aquelles, correspondrà en un 60% a les empreses sol·licitants, i el 40% que en resta serà a càrrec del programa 315.10 del pressupost de la Generalitat Valenciana.
  
La participació de l'empresa podrà superar aquest percentatge si hi ha la conformitat d'aquesta.
  
Article 4. Condicions per a la concessió de les ajudes
  
1. La concessió de l'ajuda correspon al conseller d'Economia, Hisenda i Ocupació.
  
L'incompliment per part de l'empresa de les obligacions contretes en el finançament d'ajudes d'aquesta classe concedides abans, podrà motivar la denegació de noves ajudes.
  
2. Les empreses presentaran les sol·licituds davant de la Direcció General de Treball i Seguretat Laboral, i hi adjuntaran la documentació següent, original o còpia autenticada, d'acord amb la legislació vigent:
  
a) La que siga requerida, en cada cas, per als comiats col·lectius de l'article 51 de l'Estatut dels Treballadors.
  
b) En els casos previstos en l'article 52.c) de l'Estatut dels Treballadors, s'acreditarà de manera fefaent que s'han complit els requisits dels apartats a) i c) de l'article 53.1 del citat text legal.
  
c) Llistat dels treballadors i les treballadores per als quals se sol·liciten les ajudes, amb indicació clara de les seues circumstàncies personals i laborals, i també del seu número d'afiliació a la Seguretat Social i del seu document nacional d'identitat.
  
d) Document en què s'acredite la conformitat individualitzada dels treballadors i les treballadores d'acollir-se a aquestes ajudes.
  
e) Document en què es preveja el compromís de l'empresa de realitzar la seua aportació al finançament de les ajudes en la forma i els terminis que s'estableixen en l'article seté.
  
f) Document en que es preveja el compromís de l'empresa d'avançar als treballadors i les treballadores les ajudes prèvies a la jubilació ordinària que els hagueren sigut reconegudes, si una vegada transcorreguts tres mesos comptadors des que van ser concedides no s'hagueren fet efectives per causes imputables a aquella. Aquesta podrà rescabalar-se de les quantitats avançades, amb l'acreditació prèvia, en el moment de realitzar la seua aportació.
  
g) Certificat de la Tresoreria General de la Seguretat Social on consten els períodes de permanència d'alta en aquesta.
  
h) Certificat de l'Institut Nacional de la Seguretat Social o de l'Institut Social de la Marina sobre bonificació d'edat que pertoque, si és el cas.
  
Article 5. Extinció i incompatibilitat de les ajudes
  
1. Les ajudes prèvies a la jubilació ordinària i l'obligació de cotitzar s'extingiran:
  
a) Quan els treballadors i les treballadores beneficiaris complisquen l'edat ordinària de jubilació real, o teòrica per aplicació de coeficients reductors d'edat.
  
b) En cas de mort del beneficiari o la beneficiària.
  
c) Per declarar-se als treballadors i les treballadores, després del reconeixement de l'ajuda, una incapacitat permanent total per a la professió habituals, absoluta o gran invalidesa.
  
d)Pel començament d'activitat remunerada, per compte propi o d'altri, després del reconeixement de l'ajuda.
  
2. L'ajuda prèvia a la jubilació ordinària serà incompatible, en tot cas, amb la percepció de pensió per incapacitat permanent o absoluta o gran invalidesa, o amb les prestacions per desocupació.
  
Article 6. Forma d'ingrés de les aportacions a càrrec de l'empresa i de les administracions públiques
  
1. Les empreses ingressaran l'aportació a càrrec seu, ajudes i quotes en tantes anualitats com anys hagen de romandre els treballadors i les treballadores rebent les ajudes, amb un màxim de cinc.
  
No obstant això, l'empresa pot optar per realitzar un únic pagament, i en aquest cas, haurà de manifestar-ho per escrit a la Tresoreria de la Seguretat Social, i efectuar l'ingrés que pertoque en el termini de trenta dies comptadors des de la notificació per part de l'òrgan gestor.
  
2. Per al finançament previst en el primer paràgraf del número anterior, l'ingrés de la primera anualitat haurà de realitzar-se en el termini de trenta dies naturals comptadors des de la notificació per part de l'òrgan gestor, i presentar en el mateix termini garanties suficients en dret a parer de la Tresoreria General de la Seguretat Social per a respondre del pagament de les obligacions pendents i la validesa de les quals s'estendrà des que els treballadors i les treballadores hagen de començar a rebre les ajudes fins, almenys, un any després del venciment de l'anualitat que es garanteix.
  
El termini per al pagament de les anualitats que en resten serà de trenta dies naturals immediatament anteriors a l'inici de l'anualitat en qüestió.
  
3. La Conselleria d'Economia, Hisenda i Ocupació posarà a disposició de la Tresoreria General de la Seguretat Social els fons públics necessaris per al pagament de les ajudes, el qual podrà fer-lo de manera fraccionada, per anualitats, fins un màxim de quatre anys.
  
Article 7. Suplència de normes
  
Quant a l'extinció i la incompatibilitat de les ajudes, casos en què procedeix la devolució de les quantitats, al règim de garanties de les empreses i, en general, a allò no previst en aquesta disposició, hi valdrà el que diu l'Ordre del Ministeri de Treball i Seguretat Social de 5 d'octubre de 1994 (BOE núm. 253, de 22 d'octubre de 1994), per la qual es regula la concessió d'ajudes prèvies a la jubilació ordinària en el Sistema de la Seguretat Social als treballadors i les treballadores afectats per processos de reestructuració d'empreses.
  
Títol II
  
Ajudes extraordinàries destinades a subvencionar convenis especials de cotització a la Seguretat Social i interessos de préstecs o pòlisses de crèdit destinats al pagament de les quotes mensuals corresponents als anteriors convenis especials
  
Capítol I
  
Ajudes als convenis especials
  
de cotització a la Seguretat Social
  
Article 8. Objecte, persones beneficiàries i quantia de les ajudes
  
La Conselleria d'Economia, Hisenda i Ocupació podrà concedir ajudes als treballadors i les treballadores, majors de 52 anys, que pertanyen a empreses en crisis que hi hagueren cessat per un expedient de regulació d'ocupació, que, havent exhaurit les prestacions contributives per desocupació, tinguen subscrit amb la Seguretat Social el corresponent conveni especial de cotització regulat per l'Ordre de 18 de juliol de 1991, del Ministeri de Treball i Seguretat social (BOE de 30 de juliol de 1991).
  
Les ajudes regulades en aquest article es destinaran a subvencionar, parcialment o totalment, el cost anual dels citats convenis de cotització per al qual s'estableix les següents condicions generals i límits temporals, qualitatius i quantitatius:
  
a) Els treballadors i les treballadores beneficiaris hauran d'estar en situació legal de desocupació en virtut d'expedients de regulació d'ocupació en el qual s'haja arribat a un acord entre les representacions del personal treballador i les empreses, i haja sigut degudament autoritzat per l'autoritat laboral corresponent abans del 31 de desembre de 1999.
  
b) Tindran dret a reincorporar-se a aquest règim d'ajudes, els treballadors i les treballadores que van cessar en virtut dels expedients citats en l'apartat anterior i s'hagueren adherit voluntàriament als acords sobre prejubilació, tot i que, posteriorment, hagueren realitzat treballs per compte d'altri o pròpia, sempre que se'ls reconega el subsidi per a majors de 52 anys fins a arribar a qualsevol tipus de jubilació o prestació per incapacitat del Règim de Seguretat Social que corresponga, i que subscriguen també el corresponent conveni especial de la Seguretat Social.
  
c) Les ajudes per a subvencionar les quotes dels convenis especials de cotització podran incloure's les que, sent notificades per la Tresoreria de la Seguretat Social amb data d'efecte inclosa dins de l'any 1999, el pagament de període voluntari haja d'ingressar-se en la Tresoreria de la Seguretat Social dins de l'any 2000.
  
d) El límit màxim per persona beneficiària serà de 46.000 pessetes (276,47 euros) mensuals, sense perjudici que la quota que en resultes depenent de les bases de cotització de cadascun d'aquells puga ser superior a la citada quantitat. En aquest cas, la part en què excedisca del límit no podrà ser objecte d'ajuda a càrrec d'aquesta ordre.
  
Article 9. Sol·licituds i documentació
  
Les persones interessades que pretenguen acollir-se a les ajudes establides en l'article anterior, hauran d'adreçar la sol·licitud per escrit, la qual podrà presentar-se de manera individual o col·lectiva (en aquest últim cas, designaran una persona representant), i hi adjuntaran la documentació següent:
  
a) Còpia dels DNI i NIF de totes les persones sol·licitants.
  
b) Còpia de la resolució per la qual s'aprova el conveni o el convenis especials de cotització acollits a l'Ordre de 18 de juliol de 1991, del Ministeri de Treball i Seguretat Social.
  
c) Còpia del conveni especial de cotització subscrit amb la Tresoreria de la Seguretat Social.
  
d) Dades de la domiciliació bancària d'acord amb el model facilitat (fitxa de manteniment de tercers).
  
Capítol II
  
Subvencions d'interessos, de préstecs i de pòlisses de crèdit la destinació dels quals siga el pagament de les cotitzacions mensuals corresponents als convenis de cotització inclosos en el règim d'ajudes del capítol I
  
Article 10. Objecte, persones beneficiàries i quantia de les ajudes
  
Els treballadors i les treballadores inclosos en l'àmbit de les ajudes citades en l'article 8 podran obtenir les ajudes en concepte de subvenció d'interessos si per al pagament de les cotitzacions mensuals dels citats convenis especials concertaren préstecs o pòlisses de crèdit exclusivament destinats a aquesta finalitat, sent compatibles amb les possibles ajudes que pogueren obtenir d'acord amb el citat article.
  
L'import màxim anual que podrà concedir-se no serà superior a 102.700 pessetes (617,24 euros), per persona beneficiària referida als interessos que liquide l'entitat bancària o d'estalvis que concedeix el préstec o la pòlissa de crèdit, en l'exercici en què s'aprova l'ajuda.
  
Article 11. Sol·licituds i documentació
  
Les persones interessades que pretenguen acollir-se a les ajudes establides en l'article anterior hauran d'adreçar la sol·licitud per escrit, la qual podrà presentar-se de manera individual o col·lectiva (en aquest últim cas, designaran una persona representant), i hi adjuntaran la documentació requerida en l'article 9 i, a més, l'específica següent:
  
a) Còpia de la pòlissa o del crèdit individual o col·lectiva concertada amb l'entitat bancària o d'estalvis.
  
b) Certificat de la mateixa entitat en què conste que els citats instruments de crèdit es destinen al pagament de les cotitzacions mensuals mitjançant un compte obert exclusivament per a aquest fi.
  
c) Períodes de liquidació d'interessos i quadre d'amortització del principal (en el cas que les pòlisses siguen de préstec).
  
d) Donat cas que s'hagen sol·licitat les ajudes als convenis especials, establides en l'article 8, designaran un compte que serà únic i coincident amb el citat en l'article 9.d), que haurà d'afectar la subvenció sol·licitada, a la cancel·lació del principal prestat o disposat.
  
La concessió d'aquestes ajudes no suposarà automàticament que es concedisquen les establides en el capítol I ni viceversa, sense perjudici de l'obligació de vincular-les en un únic compte per al cas previst en l'apartat d) anterior.
  
Títol III
  
Ajudes destinades a subvencionar parcialment plans de prejubilació pactats entre les empreses i el seu personal treballador en virtut d'expedients de regulació d'ocupació
  
Article 12. Objecte i persones beneficiàries
  
La Conselleria d'Economia, Hisenda i Ocupació podrà concedir ajudes als treballadors i les treballadores majors de 52 anys que extingisquen la seua relació laboral en virtut d'expedient de regulació d'ocupació. Les citades ajudes seran destinades a subvencionar parcialment el cost dels plans de prejubilació a qui voluntàriament s'hi aculla, sempre que l'aportació de les empreses als citats plans no siga inferior al 60% del cost total calculat.
  
Els esmentats plans de prejubilació hauran de ser concertats per les empreses amb entitats de previsió o d'assegurances, i podran consistir en qualsevol de les modalitats autoritzades per la legislació vigent. Es podran preveure plans per a complement de prestacions i/o de cotitzacions a la Seguretat Social durant la situació de desocupació dels treballadors i les treballadores, i/o plans privats de pensions.
  
Les ajudes es concediran als treballadors i les treballadores, tot i que per raons d'agilitat i de simplificació administrativa, les quanties concedides es lliuraran directament a les empreses o a les entitats de previsió amb què aquelles subscriguen els citats plans de prejubilació, amb l'acreditació prèvia de l'aportació realitzada.
  
El cessament en l'empresa haurà d'haver-se produït per un expedient de regulació d'ocupació autoritzat per l'autoritat laboral, i ha d'haver-hi acord individual d'adhesió al pla corresponent dels potencials beneficiaris, i haver subscrit o tenir la previsió de subscriure el citat pla de prejubilacions voluntàries en els termes assenyalats en els apartat anteriors.
  
Els plans citats, en el cas que hagen sigut subscrits en l'exercici anterior, hauran de desplegar el seu efecte en els exercicis 2000 i posteriors en un percentatge superior al 40%.
  
Article 13. Quantia de les ajudes
  
L'import màxim de les ajudes a càrrec de la Generalitat Valenciana podrà arribar fins al 40% del cost global del pla presentat, incloent-hi les primes degudes i les despeses d'estudi i de gestió.
  
S'estableix com a límit quantitatiu general la quantitat que resulte de multiplicar la xifra de 2.000.000 de pessetes (12.020,24 euros) pel nombre de treballadors i les treballadores afectats.
  
Davant de situacions excepcionals correctament motivades, s'hi podrà superar el límit anterior fins a la quantitat que resulte de multiplicar el nombre de treballadors i les treballadores afectats per 2.550.000 pessetes (15.025,30 euros).
  
Article 14. Sol·licituds i documentació
  
Les sol·licituds d'ajudes hauran de realitzar-se en nom dels treballadors, per l'empresa en què hagen cessat en virtut d'expedient de regulació d'ocupació, a què s'adjuntarà la documentació següent:
  
a) Llistat nominatiu dels treballadors i les treballadores sol·licitants, i també document individualitzat de cadascun d'aquests en què s'acredite que accepten el pla de prejubilacions previst.
  
b) Acta de l'acord adoptat entre les empreses i els representants del personal treballador sobre prejubilacions. N'hi haurà prou amb la designació dels arxius de la Conselleria d'Ocupació si aquella constara en l'expedient de regulació d'ocupació instruït per a això.
  
c) Pòlissa o contracte subscrit per l'empresa amb l'entitat de previsió o d'assegurances.
  
d) Acreditació de l'ingrés per part de l'empresa de la seua aportació al pla de prejubilacions o, si és el cas, pla de finançament d'aquell en què s'especifique el calendari de venciment de les primes.
  
e) Dades de domiciliació bancària d'acord amb el model facilitat per a això (fitxa de manteniment de tercers), de l'empresa o l'entitat de previsió o d'assegurances, per a l'ingrés de l'import de les ajudes concedides.
  
TÍTOL IV
  
Disposicions comunes
  
Article 15. Sol·licituds, documentació i terminis
  
1. Les sol·licituds per a l'obtenció de les ajudes regulades en aquesta ordre hauran d'adreçar-se a la Direcció General de Treball i Seguretat Laboral, i es presentaran en l'imprés normalitzat en les corresponents direccions territorials d'Ocupació o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds haurà d'anar acompanyades de la documentació acreditativa i identificativa de la personal sol·licitants i, si escau, del seu representant legal, a banda de la que per a cada tipus d'ajudes s'especifica en els articles corresponents d'aquesta ordre.
  
3. Quan la sol·licitud no reunisca els requisits indicats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre siga exigible, es requerirà la persona interessada, de conformitat amb l'article 71 de la citada Llei, perquè en el termini de 10 dies esmene la falta o adjunte els documents preceptius, amb indicació que si no ho fa així, es considerarà que desisteix de la seua petició, amb la resolució prèvia que haurà de ser dictada en els terminis previstos en l'article 42 de la ja citada Llei.
  
4. El termini per a presentar sol·licituds de les ajudes regulades per aquesta ordre acabarà el 30 de novembre de 2000.
  
Article 16. Resolució de concessió de les ajudes
  
La Direcció General de Treball i Seguretat Laboral podrà demanar de la persona sol·licitant l'aportació addicional d'altres documents o dades complementàries que crega necessaris per a resoldre sobre la sol·licitud presentada.
  
La competència per a la concessió o la denegació de les ajudes previstes en aquesta ordre correspon al conseller d'Economia, Hisenda i Ocupació, qui, abans de resoldre, podrà sol·licitar els informes que crega oportuns.
  
La resolució de concessió de les ajudes en fixarà expressament la quantia i incorporarà, si escau, les condicions, les obligacions i les determinacions accessòries a què ha de subjectar-se la persona beneficiària.
  
La concessió de les ajudes quedarà condicionada a l'existència de crèdit adequat i suficient.
  
La resolució es notificarà a la persona sol·licitant i a les interessades directament o mitjançant els seus representants legals, i, en els casos que procedisca, a la Tresoreria General de la Seguretat Social, amb l'enviament d'una còpia d'aquella a la direcció territorial d'Ocupació corresponent perquè en prenga coneixement.
  
El termini màxim per a resoldre i notificar la resolució procedent serà de tres mesos comptadors des de la presentació de la sol·licitud en qualsevol dels registres d'Entrada de la Conselleria d'Economia, Hisenda i Ocupació, i això sense perjudici del que disposa l'article 42.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener (BOE de 14 de gener).
  
Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, d'acord amb allò previst en l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener, tot això sense perjudici que continue l'obligació legal de resoldre sobre la petició formulada.
  
Les resolucions que dicte el conseller d'Economia, Hisenda i Ocupació a l'empara d'aquesta convocatòria, esgoten la via administrativa, i contra elles, s'hi podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució, d'acord amb allò establit en l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, tot això sense perjudici del que disposen els articles 116 i 117 de la repetida Llei 30/1992, i de la possibilitat que les persones interessades puguen exercitar, si és el cas, qualsevol altre que creguen procedent.
  
En cas de desestimació per silenci administratiu, contra l'acte presumpte s'hi podrà interposar idèntic recurs, en el termini de sis mesos comptadors des que va acabar el termini per a dictar i notificar la resolució expressa que s'esmenta en el número 3 d'aquest article, tot això de conformitat amb el que disposa l'article 46.1 de la Llei Reguladora de la Jurisdicció Contenciosa Administrativa, i sense perjudici dels articles 116 i 117 abans citats.
  
Article 17. Pagament de les ajudes que es concedisquen d'acord amb el títol I
  
1. El pagament de les ajudes previstes en el títol I serà dut a terme per la Tresoreria General de la Seguretat Social de la mateixa forma i en els mateixos terminis que les pensions del sistema de la Seguretat Social, una vegada garantit el finançament per part de l'empresa.
  
Les empreses ingressaran en la Tresoreria General de la Seguretat Social l'import de les ajudes i de les quotes a càrrec seu, en tantes anualitats com anys hagen d'estar els treballadors i les treballadores rebent les ajudes, amb un màxim de cinc. Els ingressos es realitzaran de la manera següent:
  
a) La primera anualitat haurà de ser ingressada en el termini de trenta dies naturals comptadors des de la notificació de la concessió de les ajudes.
  
b) La resta d'anualitats s'ingressarà en el termini de trenta dies naturals immediatament anteriors a l'inici de l'anualitat en qüestió.
  
c) L'empresa haurà d'aportar garanties suficients al parer de la Tresoreria General de la Seguretat Social, que hauran d'estendre's des que els treballadors i les treballadores comencen a rebre les ajudes fins, si més no, un any després del venciment de l'anualitat que garantisquen. Aquestes garanties s'aportaran abans de l'ingrés o al mateix temps que aquest, especificat en l'apartat a), i podran consistir en qualsevol de les admeses en dret.
  
d) No obstant això, l'empresa pot optar per realitzar un únic pagament, i en aquest cas, haurà de manifestar-ho per escrit a la Tresoreria de la Seguretat Social, i efectuar l'ingrés que pertoque en el termini de trenta dies comptadors des de la notificació de la concessió.
  
e) La Conselleria d'Economia, Hisenda i Ocupació posarà a disposició de la Tresoreria General de la Seguretat Social els fons públics necessaris per al pagament de les ajudes, i es podrà fer de manera fraccionada, per anualitats, fins un màxim de quatre anys.
  
Article 18. Pagament de les ajudes que es concedisquen d'acord amb els títols II i III
  
1. El pagament de les ajudes establides en el títol II es realitzarà amb la justificació prèvia per part de les persones beneficiàries, en els terminis exigits en les resolucions de concessió. Podran realitzar-se pagaments parcials corresponents a les justificacions que es presenten d'acord amb les especificacions següents:
  
a) El pagament de les ajudes establides en el capítol I del títol II es realitzarà amb la justificació prèvia per part de les persones beneficiàries de l'ingrés de quotes en la Tresoreria General de la Seguretat Social.
  
b) El pagament corresponent a la subvenció d'interessos a què fa referència el capítol II del mateix títol, es realitzarà amb la liquidació parcial o total prèvia, correctament certificada per l'entitat bancària creditora. Aquest certificat podrà ser individual o col·lectiu en els mateixos termes en què s'haja instruït l'expedient.
  
2. El pagament de les ajudes establides en el títol III es realitzarà capitalitzant l'aportació de la Conselleria d'Economia, Hisenda i Ocupació en la totalitat, amb l'acreditació prèvia per part de les empreses de l'ingrés de l'aportació a càrrec seu o, si és el cas, amb l'aportació prèvia de garanties en la forma descrita en els números següents.
  
3. A les ajudes establides en els títols II i III els serà d'aplicació el règim d'avançaments establit d'acord amb el que disposa l'article 47.bis.1.a) del text refós de la Llei d'Hisenda Pública Valenciana, si bé per a modificar a l'alça els percentatges fixats en aquest precepte, es requerirà, d'acord amb les disposicions del mateix article 47.bis.1.c), acord motivat del Govern Valencià a proposta del conseller d'Economia, Hisenda i Ocupació.
  
4. D'acord amb el que disposa l'article 47.bis.2 del text refós de la Llei d'Hisenda Pública Valenciana, en la redacció feta per la Llei 14/1997, de 26 de desembre, de la Generalitat Valenciana, de Mesures de Gestió Administrativa i Financera, i d'Organització de la Generalitat Valenciana (DOGV de 31 de desembre de 1997), per al lliurament de les bestretes, les persones beneficiàries hauran d'aportar abans garanties en forma d'aval bancari i per import de les quantitats que s'avancen. Quan s'autoritze la modificació dels percentatges d'avançament per acord del Govern Valencià, aquest determinarà, si escau, la forma i la quantia de les garanties que es consideren suficients en dret.
  
Article 19. Minoració i revocació de les ajudes concedides
  
1. L'incompliment de les obligacions i les condicions establides en aquesta ordre i en la resolució, i la concessió posterior a la presentació de la sol·licitud d'unes altres ajudes públiques que, en conjunt, excedisquen dels límits establits, podran provocar la minoració de la subvenció concedida.
  
2. L'incompliment per part de les persones beneficiàries de qualsevol dels requisits, les condicions i la resta de circumstàncies que van originar l'atorgament de la subvenció, la variació de la finalitat de l'actuació o la falta de justificació d'aquesta, provocaran la incoació, per part de l'òrgan competent per a la concessió de les ajudes, del corresponent expedient que podrà acabar, si escau, amb la revocació de la subvenció i l'obligació de reintegrar les ajudes rebudes i els interessos de demora des del moment del pagament de la subvenció. En la tramitació del procediment s'hi garantirà, en tot cas, el dret de la persona interessada a l'audiència.
  
DISPOSICIONS ADDICIONALS
  
Primera
  
Per a l'exercici 2000, les ajudes previstes en aquesta ordre es finançaran a càrrec del programa 315.10 «Condicions de Treball i Administració de les Relacions Laborals», línia pressupostària 404/00/2000 d'aquesta Conselleria, per un import global màxim de 453.771.906 pessetes (1.429.162,82 euros).
  
Segona
  
Donat cas que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració que actua, la persona sol·licitant podrà acollir-se a allò establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència en què van ser presentats i no hagen passat més de cinc anys comptadors des de l'acabament del procediment a què corresponguen.
  
En els casos d'impossibilitat material d'obtenir el document, l'òrgan competent podrà requerir a la personal sol·licitant que presente o, si hi manca, que acredite per uns altres mitjans els requisits a què fa referència el document.
  
DISPOSICIONS FINALS
  
Primera
  
Es faculta el director general de Treball i Seguretat Laboral perquè dicte les instruccions i adopte les mesures que considere oportunes per a l'execució i la interpretació del que disposa aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 12 de juliol de 2000
  
El conseller d'Economia, Hisenda i Ocupació,
  
VICENTE RAMBLA MOMPLET